આ બીજા પ્રકારમાં ચોરી ન કહેવાય પણ એને પ્રામણિક્તા પણ ન જ કહેવાય. આનું કારણ એ છે કે જો આ પાકીટ બીજા કોઈનીય નજરે પડ્યું ન હોત અને છતાં જે માણસે ઉપાડ્યું એણે પોતાની પાસે રાખવાને બદલે એના મૂળ માલિકને શોધીને એને સોંપી દીધું હોત તો એ પ્રામાણિક્તા કહેવાત. આથી ઊલટું, જ્યારે પહેલી વાર એની નજર ભોંય ઉપર પડેલા પાકીટ પર પડી ત્યારે આંખના પલકારામાં એણે જોઈ લીધું હોય કે બીજા કોઈની નજર આ તરફ છે કે નહિ અને આવી નજર હોય ત્યારે પ્રામાણિક બને અને કોઈ જોતું નથી એની ખાતરી થાય ત્યારે પેલી પ્રામાણિક્તાની વાતનો છેદ ઊડી જાય. આ બંને છેડા માણસના વ્યક્તિત્વને નક્કી કરે છે.